hu en hu en hu hu hu hu en en hu en hu hu hu hu hu fr hu hu hu hu hu hu hu hu en en en en en en en en en hu hu hu hu hu hu hu hu hu hu hu hu hu en hu hu hu hu hu hu eo
Pénz kell, odafigyelés és szeretet
Ezekben a napokban már második alkalommal zajlanak a Balaton Filmfesztivál rendezvényei Tapolcán, Keszthelyen és több, a Káli-medencében található kistelepülésen. A fesztivál kapcsán beszélgettünk a szervezővel és néhány résztvevővel a kezdeményezés jelentőségéről, a magyar film mai állapotáról.
– A Balaton Filmfesztivált a magyar filmeknek és azok alkotói számára ajánljuk, elsődleges szándékunk a magyar filmművészet népszerűsítése, mivel erre a hazai filmek nagyon is rászorulnak – így jelölte meg rendezvényük létrejöttének okát Szigethy Pál producer, a filmfesztivál szervezője. – Azért választottuk helyszínül a Balaton-felvidéket, mert rengeteg alkotó, színész él vagy éppen nyaral ezen a környéken, emellett erős a turizmus, s nem titkolt szándékunk, hogy nemcsak a helybelieket, hanem az itt nyaralókat is becsábítsuk a filmjeinkre. A programok összeállításakor arra törekedtünk, hogy az új generáció alkotásaiból, valamint a régi nagy rendezők munkáiból egyaránt ízelítőt adjunk – fogalmazott a producer.
A filmfesztivál a tavalyi évhez képest is sokat fejlődött, hiszen Keszthely az idén kapcsolódott be a programokba, s itt a vetítések mellett klipfesztivált is tartanak. A szervezők azonban jövőre szeretnének még tovább menni, s a déli partot is bevonni az eseményekbe. – Az északi parton továbbra is a filmek játszanák a főszerepet, míg a déli part színházi előadásoknak lehetne otthona. Jövőre szeretnénk a fesztivál ideje alatt versenyt hirdetni közép-európai filmművészeti egyetemisták számára – vázolta fel elképzeléseit Szigethy Pál.
– Az elmúlt évtizedben kiürültek a Balaton-parti mozik, megszűntek a szabadtéri színpadok. A tavalyi kísérlet azonban nyilvánvalóvá tette számunkra, hogy az ilyen rendezvényekre igen is szükség van – vélekedett Benkő László, az Omega együttes billentyűse, aki a filmfesztivál házigazdája. – Tapolca nagy lehetőséghez jutott azzal, hogy az általunk elindított kezdeményezést komolyan vette, hiszen az idén már más települések is csatlakoztak a filmfesztiválhoz. Türelem és kitartás kell ahhoz, hogy meggyőzzük az embereket a Balaton Filmfesztivál létjogosultságáról, de véleményem szerint a megkezdett folyamatot végig kell vinni, s néhány év múlva ez egy igazán rangos eseménnyé nőheti ki magát – nyilatkozta Benkő László.
Csákvári Géza filmkritikus úgy véli, hogy bár a rendezvény még gyerekcipőben jár, mégis teljes jogú fesztivállá teszi a jó hangulat, az alkotókkal való beszélgetés lehetősége, valamint az, hogy a fesztivál ideje alatt dokumentumfilm-verseny is zajlik, melynek vasárnap, a zárónapon lesz az eredményhirdetése. – Bár óhatatlanul is felmerül az összehasonlítás lehetősége, én mégis azt mondom, hogy ez a filmfesztivál nem a multiplex mozik ellen, hanem a magyar filmekért jött létre. Mivel vidéken még nincsen kiépült art mozi hálózat, most a vidéki nézőknek is lehetősége nyílik arra, hogy az elmulasztott filmeket megnézze. Nagy vonzerőt jelent, hogy a közönségnek lehetősége van arra, hogy rendezőkkel, operatőrökkel, színészekkel beszélgessen. Ezzel kapcsolatban megjegyezem, külön öröm számomra, hogy az itteni közönség érdeklődő, lelkes és végignézi a filmeket. Szemben a budapesti nézőkkel, akik a magyar filmeket általában negatív flegmával fogadják. Pedig az elmúlt években hazánkban színre lépett egy fiatal rendező generáció, akik újszerű hangot hoztak a magyar filmgyártásba. Közöttük nemcsak a régi hagyományokon nevelődött főiskolásokat lehet megtalálni, hanem a reklámfilmes közegből érkezett rendezőket is. Az ő erősségük abban áll, hogy a nyugati trendet ötvözik a magyar filmkészítés hagyományaival. Jó példa erre Antall Nimród Kontrollja, ami nemcsak rekord nézőszámot produkált, de 16 fesztiváldíjat is elnyert – fogalmazott a filmkritikus.
Szilágyi Andor író, rendező azon a véleményen van, hogy a magyar film idővel visszatalálhat a nézőihez. Ebben fontos szerepet játszhat, hogy az elmúlt időszakban készültek közönségbarát filmek, s a közelmúlt hazai filmtermésére jellemző, hogy arányaiban kevesebb benne az úgynevezett művészfilm és több a közönségnek való mozi. Szilágyi Andor szerint Európai Uniós tagságunk is hozhat némi változást. – Az összes velünk határos ország színészei sokkal inkább jelen vannak a világ filmgyártásában, mint a mieink, bár nem feltétlenül tehetségesebbek azoknál. A nemzetközi jelenlét legnagyobb akadálya az idegennyelv-tudás hiánya. Mi egy kicsit gőgösek vagyunk a magyarságunkra. Az Unió más dimenziókat nyit meg, a jövő fiatal színészeinek már meglesznek a nyelvi alapjai. Azok a magyar színészek pedig, akik dolgozni tudnak a nemzetközi filmpiacon, példát mutatnak az itthoniaknak is, s bebizonyíthatják, hogy ha mi nyitottak vagyunk, minden könnyebben megy – nyilatkozta Szilágyi Andor.
– Bár ebben a kérdésben nem vagyunk őszinték magunkkal, mégis be kell látnunk, hogy a kultúra szinte minden területén hátrányban vagyunk más országokkal szemben. A hazai filmek alacsony nézőszáma azonban szerintem nem ezzel magyarázható. A magyar filmeknek azért kisebb a közönsége, mert a nézők nem is tudnak az új mozikról. A gyártási költségek amúgy is igen magasak, a promócióra már egyszerűen nem jut pénz. A nézőszám növeléséhez – mint a világon szinte mindenhez – három dolog lenne szükséges: pénz, odafigyelés és szeretet – mondta Szilágyi Andor.
Click to share on Facebook (Opens in new window)
Click to share on Pinterest (Opens in new window)
Click to share on LinkedIn (Opens in new window)
Click to share on WhatsApp (Opens in new window)
Click to share on Skype (Opens in new window)
Click to email a link to a friend (Opens in new window)
Leave a Reply Cancel reply
Ez az oldal az Akismet szolgáltatást használja a spam csökkentésére. Ismerje meg a hozzászólás adatainak feldolgozását .
#örömblogolás (10) blogolás (8) olvasószerzés (3) podcast (2) social media (3)
Cikkeim Kategória kijelölése Blog Interjúk Kritikák Publicisztika
A www.donaszi.hu weboldal magára nézve kötelezőnek ismeri el jelen jogi közlemény tartalmát. Kötelezettséget vállal arra, hogy tevékenységével kapcsolatos minden adatkezelés megfelel a jelen szabályzatban és a hatályos jogszabályokban meghatározott elvárásoknak. Tovább
©2020  www.donaszi.huAz oldal, valamint a rajta található szöveges és képi tartalom szerzői jogvédelem alatt áll.
Örömmel veszem, ha megosztod mással is, amit nálam olvastál, de kérlek minden esetben legyen teljes forrásmegjelölés (link és név). Köszi!
A weboldal cookie-kat használ, hogy biztonságos böngészés mellett a legjobb felhasználói élményt nyújthassa. További információ Engedélyezem
A süti beállítások ennél a honlapnál engedélyezett a legjobb felhasználói élmény érdekében. Amennyiben a beállítás változtatása nélkül kerül sor a honlap használatára, vagy az "Elfogadás" gombra történik kattintás, azzal a felhasználó elfogadja a sütik használatát.